Oscar Matthiesen
Oscar Matthiesen, 1861-1957, dansk maler, uddannet på Kunstakademiet 1878-84, derefter hos bl.a. Pierre Puvis de Chavannes i Paris.
Oscar Matthiesen har malet altertavler og portrætter samt monumentale naturalistiske kompositioner med bl.a. valkyrier og ryttere, fx Svenske dragonofficerer rider i bad (1906, Ystads konstmuseum).
En særlig indsats ydede han som freskomaler med store udsmykningsopgaver til bl.a. Geologisk Museum i København (projekt fra 1896, udført efter 1940), til Christiansborg Den grundlovgivende rigsdag den 5.6.1915 (1917-23) og til Gethsemane Kirke i København (1929).